**Sindikat turizma i usluga Hrvatske**

**Sindikat Istre i Kvarnera**

i

**Hrvatska udruga poslodavaca za HUP-Udrugu ugostiteljstva i turizma**

(dalje u tekstu: potpisnici Sporazuma)

dana 26.9.2012. godine zaključuju

**S P O R A Z U M**

**O OSNIVANJU SOCIJALNOG VIJEĆA ZA TURIZAM**

**I.**

Ovim Sporazumom potpisnici Sporazuma osnivaju Socijalno vijeće za sektor turizma (dalje u tekstu: Vijeće).

Vijeće će na svojim sjednicama osobito raspravljati o sljedećim temama:

* predlaganje izmjena propisa u cilju jačanja konkurentnosti hrvatskog turizma
* praćenje stanja u sektoru te savjetovanje o pitanjima kao što su strategija razvoja turizma, zapošljavanje, razvijanje klastera regija s ciljem suzbijanja izrazite sezonalnosti sektora
* davanje preporuka nadležnim tijelima vezano uz uređenje standarda rada za djelatnost ugostiteljstva i turizma
* predlaganje mjera za suzbijanje sive ekonomije i rada na crno
* promoviranje društveno odgovornog poslovanja
* jačanje kolektivnog pregovaranja na razini sektora, regija i društava
* sudjelovanje u procesima koji će za cilj imati promoviranje socijalnog dijaloga
* sudjelovanje u oblikovanju i promoviranju strukovnih obrazovnih programa koji će odgovarati potrebama djelatnosti u turizmu
* promoviranje cjeloživotnog učenja kao certificiranog oblika obrazovanja kojim će se ljudski resursi educirati da svojim vještinama i sposobnostima promptno odgovore tehnološkim promjenama u procesima rada i zahtjevima djelatnosti u turizmu
* implementacija EU dokumenata koji se odnose na sektor ugostiteljstva i turizma.

Vijeće će na svojim sjednicama raspravljati i o svim ostalim temama koje se odnose na sektor turizma i ugostiteljstva, a koje će se posebno utvrditi godišnjim programima rada.

**II.**

Potpisnici Sporazuma izražavaju volju i spremnost poticati sve oblike suradnje između socijalnih partnera na svim razinama u cilju poticanja gospodarskog rasta i poboljšanja uvjeta rada i života radnika, kao i jačanja kapaciteta socijalnih partnera za djelatno sudjelovanje u socijalnom dijalogu.

Potpisnici Sporazuma se ovime obvezuju da će raditi na ostvarenju ciljeva Sporazuma u okviru svojih kompetencija i mogućnosti te će promovirati realizaciju usuglašenih smjernica na razini organizacija i institucija koje zastupaju.

**III.**

Prioriteti suradnje utvrđivat će se godišnjim programima rada.

**IV.**

Socijalno vijeće sastavljeno je od predstavnika sindikata i udruga poslodavaca u ugosteljstvu i turizmu.

Socijalno vijeće ima 6 članova, od kojih poslodavci određuju ukupno 3, sindikati ukupno 3.

Ukoliko se značajnije promijeni slika reprezentativnosti u sektoru ili se donese novi propis o reprezentativnosti u sektoru, postojeći članovi vijeća mogu se nadopuniti novim članovima, kroz anex sporazumu o radu vijeća.

Socijalno vijeće osim članova imenovanih sukladno stavku 2. ove točke ima i pridružene članove radnih skupina socijalnog vijeća a može imati ili pozivati predstavnike akademske zajednice, jedinica lokalne i područne (regionalne) samouprave i udruga civilnog društva, po potrebi.

Utvrđujući prioritete suradnje godišnjim programom rada Socijalno vijeće utvrđuje koja će se pitanja razmatrati uz sudjelovanje pridruženih članova i kojih sudionika iz stavka 3. ove točke.

Svaki od potpisnika Sporazuma samostalno imenuje i opoziva svoje predstavnike u Socijalnom vijeću i njihove zamjenike.

Pri imenovanju svojih predstavnika svaki od socijalnih partnera jamči odgovarajuću razinu zastupljenosti.

U radu Socijalnog vijeća mogu sudjelovati i neovisni stručnjaci iz pojedinih područja kao stalni savjetnici, bez prava glasa.

**V.**

Socijalno vijeće ima predsjednika i dva dopredsjednika koje članovi Socijalnog vijeća biraju većinom glasova između sebe, na vrijeme od godinu dana, naizmjenično iz redova potpisnika Sporazuma.

**VI.**

Administrativne poslove Socijalnog vijeća obavlja Samostalna služba za socijalno partnerstvo Ministarstva rada i mirovinskog sustava.

**VII.**

Vijeće donosi poslovnik o radu kojim se pobliže uređuju prava i dužnosti članova Socijalnog vijeća, djelokrug i način rada Socijalnog vijeća.

**VIII.**

Potpisnici Sporazuma se obvezuju jednom godišnje raspraviti način i uspješnost provedbe ovog Sporazuma te predložiti mjere za poboljšanje cjelovite suradnje potpisnika Sporazuma

Zajednički zadatak potpisnika ovog Sporazuma je težiti postizanju dogovorenih ciljeva, a svaka nesuglasica i sporno otvoreno pitanje koje se pojavi u odnosu na provedbu ovog Sporazuma riješit će se konsenzusom i u duhu partnerstva.

**IX.**

Sporazum se sklapa na neodređeno vrijeme.

Svaka stranka potpisnica Sporazuma može pisanim putem, uz dostavu svim potpisnicima, otkazati ovaj Sporazum uz otkazni rok od 15 dana.

Svaka stranka potpisnica ovog Sporazuma ima pravo inicirati izmjene i dopune ovog Sporazuma, na način da svim potpisnicama pravovremeno dostavi pisani prijedlog, uz obrazloženje izmjena i dopuna odredbi Sporazuma.

Potpisnici Sporazuma se obvezuju predložene izmjene i dopune Sporazuma raspraviti u roku od 30 dana.

Mjerodavne su samo one izmjene i dopune ovog Sporazuma o kojima se stranke sporazumiju u pisanom obliku.

**X.**

Ovaj Sporazum stupa na snagu danom potpisa ovlaštenih predstavnika potpisnika Sporazuma.

|  |  |
| --- | --- |
| **Hrvatska udruga poslodavaca** Davor Majetić, glavni direktor**Hrvatska udruga poslodavaca****Udruga ugostiteljstva i turizma**Jako Andabak, predsjednik IO | **Sindikat turizma i usluga Hrvatske**Eduard Andrić, predsjednik**Sindikat Istre i Kvarnera**Bruno Bulić, predsjednik |